Cu privire la aprobarea şi punerea

în aplicare a taxelor locale pentru

anul 2022

În conformitate cu articolele 288-298 din Codul fiscal, aprobat prin Legea nr. 1163/1997, Titlul VII „Taxele locale” (cu modificările şi completările ulterioare), art. 14 (1) şi art. 16 (1) din Legea nr. 231/2010 „Cu privire la comerţul interior”, Hotărârea Guvernului nr. 854/2006 „Cu privire la aprobarea Regulamentului transporturilor auto de călători şi bagaje”, art. 6 (2) pct. 3 lit. a) din Legea nr. 136/2016 „Privind statutul municipiului Chișinău”, în temeiul art. 14 (2) lit. a), art. 19 (4) şi art. 20 (6) din Legea nr. 436/2006 „Privind administraţia publică locală”, Consiliul municipal Chişinău DECIDE:

1. Se stabilesc taxele locale, prevăzute de legislaţie, cotele şi înlesnirile fiscale, conform anexei nr. 1.

2. Se aprobă cotele de taxe locale lunare pentru prestarea serviciilor de transport auto de călători în raza municipiului Chişinău pentru fiecare autovehicul (microbuz sau autobuz), conform anexei nr. 2.

3. Se aprobă cota de taxă lunară, în mărime de 350 lei pentru fiecare unitate de transport, pentru prestarea serviciilor de transport auto de călători, în regim de taxi, pe teritoriul municipiului Chişinău.

4. Se stabilesc cotele taxei pentru unităţile comerciale şi/sau de prestări servicii, conform anexei nr. 3.

5. Calculul taxelor locale se efectuează de către subiecţii impunerii, în funcţie de baza impozabilă şi cotele concrete stabilite.

6. Prin derogare de la prevederile pct. 5, calculul taxei pentru salubrizare se efectuează de către Direcția de colectare a impozitelor și taxelor locale a Primăriei Municipiului Chișinău, care înștiințează subiecții impunerii cu privire la suma taxei ce urmează a fi achitată pe anul 2022, în baza informației despre fiecare persoană fizică, recepționată de la ASP, din Registrul de stat al populației şi înregistrată în SIA „SCITL” la situația de la 31.12.2022, cel târziu până la 31.05.2023, prin intermediul avizelor de plată a taxei pentru salubrizare.

7. Termenul de plată al taxelor locale şi al prezentării dărilor de seamă fiscale de către subiecţii impunerii se stabileşte trimestrial, până la data de 25 a lunii imediat următoare trimestrului gestionar.

8. În cazul taxei pentru salubrizare, se stabilește termenul de plată până la 31.07.2023.

9. Responsabilitatea pentru calcularea corectă a taxelor locale şi virarea integrală a sumelor calculate în termen la bugetul municipal Chişinău revine contribuabililor. Responsabilitatea pentru virarea în termen la bugetul municipal Chișinău a taxei pentru salubrizare revine Direcției de colectare a impozitelor și taxelor locale a Primăriei Municipiului Chișinău.

10. Cererile agenţilor economici şi ale persoanelor fizice privind acordarea de înlesniri la plata taxelor locale se vor examina separat, scutirea de plată urmând a fi stabilită prin decizia Consiliului Municipal Chişinău.

11. În cazul sistării activității agenților economici de către Comisia pentru situații excepționale a Republicii Moldova în legătură cu declararea situației excepționale de COVID-19, pe perioada sistării activității, subiecții impunerii se scutesc de plata taxei pentru amenajarea teritoriului, taxei de piață și taxei pentru unitățile comerciale și/sau de prestări servicii.

12. Prevederile deciziilor Consiliului Municipal Chişinău nr. 25/1 din 29.12.2020, nr. 7/1 din 27.07.2021 și nr. 10/4 din 28.10.2021 sunt în vigoare pe perioada fiscală 2021. .

13. Taxele și cotele acestora, stabilite în punctele 1-4, se pun în aplicare cu începere de la 01.01.2022.

14. Direcţia relaţii publice și buget civil va asigura mediatizarea prezentei decizii.

15. Viceprimarul de ramură al municipiului Chişinău va asigura controlul executării prevederilor prezentei decizii.

PREŞEDINTE DE ŞEDINŢĂ

SECRETAR INTERIMAR

AL CONSILIULUI Adrian TALMACI